કૉંગે્રસે ગુજરાતની આ ચૂંટણીમાં સોફટ હિન્દુત્વનું કાર્ડ ઉતારવાનું નક્કી કરતા રાહુલ ગાંધીના ગુજરાતનાં પ્રવાસમાં રોજ બે-ત્રણ મંદિરોનો સમાવેશ કરાઈ રહ્યો છે. ઉત્તર ગુજરાતનાં પ્રવાસમાં રાહુલ ગાંધીએ છ-સાત મંદિરોની મુલાકાત લીધી હતી અને છેલ્લા દિવસે ભરવાડ સમાજની ગુરૃ ગાદી એવા વાળીનાથ મંદિર અને દલિતોનાં આસ્થાનાં કેન્દ્ર એવા વીર મેઘ માયા અને પ્રસિદ્ધ એવી શકિત પીઠ બહુચરાજી મંદિરની પણ મુલાકાત લીધી હતી. કૉંગ્રેસ ઉપાધ્યક્ષ રાહુલ ગાંધી જુદા જુદા મંદિરોની મુલાકાત લઈ રહ્યા હોઇ ભાજપનાં નેતાઓ પણ પાછળ રહેવા માગતા નથી તેઓ પણ જુદા જુદા મંદિરો અને સંપ્રદાયની મુલાકાત લઈ રહ્યા છે. ભાજપનાં રાષ્ટ્રીય અધ્યક્ષ અમિત શાહ પણ થોડા દિવસ પહેલા સોમનાથ અને વડતાલ સ્વામીનારાયણ મંદિરે દર્શન માટે ગયા હતા. મુખ્યપ્રધાન વિજય રૃપાણીએ પણ વડતાલ અને હરિધામ સોખડાની મુલાકાત લીધી હતી. ગુજરાતમાં આમ રાજનેતાઓમાં મંદિરે જવા માટેની એક હોડ મચી હોય તેવો માહોલ જોવા મળી રહ્યો છે. અગાઉ નેતાઓએ એક સાથે આટલા મંદિરોની મુલાકાત લીધી હોય તેવું બન્યું નથી.